אפרת אנזל

אפרת אנזל (נולדה ב-10 במרץ 1975) היא מנחת טלוויזיה ורדיו, עיתונאית ושחקנית ישראלית.

== ביוגרפיה ==
אנזל גדלה בהוד השרון. בצבא שירתה בתוכנית חמ"ן-תלפיות. בתום שירותה הצבאי, למדה רפואה באוניברסיטת תל אביב (1997–2003).

==קריירה==
בשנה החמישית ללימודיה החלה אנזל בקריירה טלוויזיונית. תפקידה הראשון בטלוויזיה היה הגשת פינת גאדג'טים בתוכניתה של אודטה שוורץ. באותה שנה גילמה את דמותה של מיה, הגרפיקאית של העיתון, בסדרה של חיים בוזגלו "כתב פלילי", בערוץ 1. במקביל, נסעה לצרפת ולמדה בישול. אחר כך למדה קורסים שונים במשחק.

הנחתה את התוכנית המוקומנטרית "בלאגן" בערוץ פוקס קידס (לימים ערוץ ג'טיקס), ולצדה הנחו אילן פלד ודודו ארז. הגישה את התוכנית במשך שלוש שנים, עד מרץ 2007. אחר-כך שיחקה בתוכנית ההמשך שלה "בלאגן ועד אילת".

ב-2007 שודרה סדרת הדרמה "הכל דבש", בה גילמה את דמותה של הילית, חברתו של ג'ימי (ציון ברוך).

הגישה פינת היריון ולידה בתוכנית "אודטה" בערוץ 10 בזמן שהייתה בהיריון. בד בבד הופיעה במספר פרסומות, שימשה כתבת שטח של אתר המסעדות "rest" והגישה בנענע 10 ביקורת מסעדות בשם "מרוץ שליחים". בהמשך, הגישה את פינת הקולינריה בתוכנית הבוקר של אפרת רייטן וקובי אוז בערוץ 10, ואת התוכנית "מאחורי הקלעים" של "קרב סכינים".

מנובמבר 2007 עד אוגוסט 2009 הנחתה את התוכנית "בריאות 10" בערוץ 10; בסך הכול הנחתה 423 תוכניות.

מאז ספטמבר 2009 הייתה אנזל התסריטאית והמנחה של תוכניות הבריאות "אצבע על הדופק" ברשת, ערוץ 2. ב-2009 גילמה את נגה, יועצת בית הספר התיכון בתוכנית "היועצת", ספין אוף של התוכנית "השיר שלנו".

ב-2010 שיחקה באחד התפקידים הראשיים בסדרה "15 דקות" בyes, שעסקה בנעשה מאחורי הקלעים של עולם הריאליטי. היא גילמה את דמותה של המפיקה הלסבית נועה פז.

ממאי 2010 עד מרץ 2012 הנחתה עם קובי מחט את "לחיות טוב", מגזין סגנון החיים ברשת, ערוץ 2.

הגישה סדרה על ניתוחים פלסטיים בערוץ הבריאות ואת "ספיישל ישראל במדיקה". כמו כן, שימשה מגישת תוכנית הבישול "הקדירה הבריאה" באותו ערוץ.

ממרץ 2010 החלה להשתתף בקמפיין במשרד לרשות המים.
במרץ 2012 החלה לכתוב במדור האוכל של "Time Out תל אביב". ממאי אותה שנה, היא מגישה עם מיכל אנסקי את "אנסקי ואנזל", תוכנית האוכל של רדיו 103FM. בפברואר 2013 יצא לאור ספר בישול שהפיקה וערכה עם שרון איילון: "הפסח שלנו: השפים הטובים בישראל עושים סדר". זהו ספר בישול לפסח שכל הכנסותיו הוקדשו לקניית סלי מזון לנזקקים.

בסוף שנת 2013 הגישה במשך כמה שבועות את תוכנית הבוקר "סדר יום חדש" בערוץ 10 לצד אקי אבני, במקום הילה נחשון שיצאה לחופשה.

מאז מרץ 2019, אפרת מגישה את הפודקאסט "לדבר זה לא משמין" עם אורן לוקסנבורג.

ב-2012 פורסם שהיא חולה במחלה הגנטית גושה, אם כי בצורה קלה שלה.

==חיים אישיים==
אנזל נשואה לדיג׳יי עומרי סמדר ולשניים ילד משותף. לאנזל יש ילד נוסף מנישואיה הקודמים.

==קישורים חיצוניים==

* 
* [https://efratenzel.com הבלוג של אפרת אנזל]
* [https://efratenzel.com/he/home#!enzeluxy לדבר זה לא משמין]
* [https://web.archive.org/web/20130131171437/http://www.103.fm/programs/program.aspx?c41t4nzVq=EFG&Pn6Vq=EFG התוכנית "אנסקי ואנזל"], בערוץ 103FM
* חגית רון רבינוביץ', [https://web.archive.org/web/20180830185042/http://www.israelhayom.co.il/site/newsletter_article.php?id=16720&newsletter=04.05.2012 "אני צריכה ליהנות"], באתר ישראל היום, 4 במאי 2012
* 
* עֹז תלם, [https://web.archive.org/web/20120104215028/http://food.nana10.co.il/Article/?ArticleID=847511 אפרת אנזל והרומן עם היין], באתר נענע10, 17 בנובמבר 2011
* [https://web.archive.org/web/20160303184347/http://food.nana10.co.il/Article/?ArticleID=859189 אפרת אנזל מגישה: סדרת בישול חדשה], באתר נענע10, 17 בינואר 2012
* 
* [http://www.ice.co.il/article/view/306563 קובי מחט ננטש בחזית: אפרת אנזל עוזבת את הנחיית 'לחיות טוב' של רשת] , באתר ice, 28 ביוני 2012
* 
* ריטה גולדשטיין, [http://www.nrg.co.il/online/55/ART2/344/338.html מועדון ארוחת הערב: הנשים מתעשיית האוכל מדברות], באתר nrg מעריב, 8 במרץ 2012
* 
* [https://web.archive.org/web/20160303183533/http://israeli-muni-news.com/?p=4433 אפרת אנזל חיה טוב], באתר israeli-muni-news
* [https://web.archive.org/web/20131015085249/http://www.yitzug1.co.il/Artist.asp?ID=618 קורות חיים], באתר ייצוג

== הערות שוליים ==

קטגוריה:מנחות טלוויזיה ישראליות
קטגוריה:תסריטאיות טלוויזיה ישראליות
קטגוריה:תסריטאי טלוויזיה ישראלים
קטגוריה:מבקרי מסעדות ישראלים
קטגוריה:סגל 103fm
קטגוריה:שחקניות קולנוע וטלוויזיה ישראליות
קטגוריה:שחקני קולנוע וטלוויזיה ישראלים
קטגוריה:עיתונאיות ישראליות
קטגוריה:עיתונאים ישראלים
קטגוריה:בעלות תואר דוקטור לרפואה מאוניברסיטת תל אביב
קטגוריה:בעלי תואר דוקטור לרפואה מאוניברסיטת תל אביב
קטגוריה:ישראליות שנולדו ב-1975
קטגוריה:ישראלים שנולדו ב-1975